**Lietuvos istorija ir kultūra per pagalbinių istorijos mokslų prizmę**

**Programos terminai: 2022-2026**

**Programos apibūdinimas** –programa apima 8 pagalbinius istorijos mokslus. Tai – heraldika, sfragistika, genealogija, teisinė archeologija, diplomatika, lotyniškoji paleografija, kirilinė paleografija, retrospektyvioji šakinė bibliografija. Nūdienoje tai dvejopos prigimties mokslai. Viena yra pagalbiniai istorijos mokslai, kita – savarankiškos disciplinos. Būdami savarankiškos disciplinos, išvardyti mokslai analizuoja specifinius tyrimų objektus (pvz., kirilikos ar lotyniškojo rašto raidą, bausmių įrankius ir kt.), tam pasitelkiama atitinkama tyrimų prieiga bei metodai. Tad tą patį šaltinį nagrinėjant per kelių minėtų mokslų prizmę gaunami vieni kitus papildantys, vieno ar kito laikotarpio socialinius, mentalinius, kultūrinius reiškinius detalizuojantys ir nušviečiantys duomenys. Pvz., įvairios paskirties dokumentų atskirų segmentų (teksto formuliaro ir atskirų formulių, kursyvo (kuriuo jie parašyti), antspaudų) analizė per diplomatikos, lotyniškosios ar kirilinės paleografijos, sfragistikos ir kt. prizmę gali atkleisti LDK rašytinės kultūros ir raštinių potencialą, rašiusiųjų meistriškumą ir galbūt mokymosi vietą, XV-XVI a. gotikinės ir renesansinės ar XVI-XVII a. renesansinės ir barokinės kultūrinių, mentalinių tendencijų sklaidą tam tikroje aplinkoje, valstybėje, kai kuriais atvejais įvairiu mastu patikslinti atskirų reiškinių chronologiją ir kt. Svarbu yra tai, kad minėtų mokslų objektams (pvz., antspaudams, herbams, lotyniškajam kursyvui, lotyniškajam dokumentų formuliarui ir kt.) būdingas bendraeuropinis universalumas bei galimi regioniniai ar lokaliniai skirtumai, o rusėniškam dokumentų formuliarui – variantiškumas priklausomai nuo regiono. Todėl dalis minėtų objektų, o per juos Lietuvos istorija ir kultūra bus analizuojamos lyginamajame Vakarų, Vidurio ir Rytų Europos kontekste.

**Programos tikslas** – Lietuvos Didžiojoje Kunigaikštystėje ir Lietuvoje vykusius socialinius, politinius, teisinius, mentalinius ir kultūrinius procesus, jų pobūdį, priežastis ir raidos dinamiką analizuoti per minėtų pagalbinių istorijos mokslų prizmę, gautus rezultatus, pagal galimybes, interpretuojant bendraeuropiniame kontekste.

**Programos uždaviniai:**

1. Atlikti heraldikos, sfragistikos, genealogijos, teisinės archeologijos, diplomatikos, lotyniškosios paleografijos, kirilinės paleografijos objektų tyrimus. Į istoriografiją įvesti naujus šaltinius ar per naują aktualizuoti jau žinomus.
2. Analizuoti bizantiškosios-rusėniškos ir lotyniškosios kultūros sąveikos formas bei šioms kultūroms būdingus universalius simbolius vėlyvaisiais viduramžiais, naujaisiais ir naujausiais laikais.
3. Kurti pagalbinių istorijos mokslų terminiją lietuvių kalba ar adaptuoti funkcionuojančius tarptautinėje istoriografijoje ir istoriografinę tradiciją turinčius terminus (pvz., teisinės archeologijos, diplomatikos). Kuriant terminiją bus atsižvelgiama, kad terminai atitiktų šaltinių realijas ir tarptautinėje istoriografijoje vartojamus terminus.
4. Plėtoti pagalbinių istorijos mokslų kaip specializuotos mokslų grupės sampratą; plačiau pristatyti jų tyrimo objektų teikiamą informaciją; parodyti minėtų mokslų galimybes, per jų tyrimo objektų prizmę, analizuojant itin platų problemų spektrą (pvz., savo / svetimo kategorijas, renesansinių, barokinių tendencijų sklaidą ir jos chronologiją, teisinės raštvedybos nomenklatūrą, teisinę kultūrą ir kt.).
5. Tyrimų rezultatus pristatyti Lietuvos ir kitų valstybių mokslinei bei plačiajai visuomenei, aktualizuojant Lietuvos Didžiosios Kunigaikštystės istoriją ir kultūrą. Bus rengiamos monografijos, skelbiami moksliniai straipsniai, pranešimai (tiek moksliniai, tiek mokslo populiarinimo); surengtos trys tarptautinės ar regioninės konferencijos ir 3 specializuoti seminarai.

**Tyrimų pagrindimas:** tyrimo objektai (pvz., herbai, antspaudai, genealoginis medis, su teisingumo vykdymu susiję materialieji objektai ir simboliai, teismų aktai, įvairiose Lietuvos Didžiosios Kunigaikštystės aplinkose vartotas lotyniškasis kursyvas ir lotyniškasis knygų raštas, kirilika)interpretuojami ne tik kaip Lietuvos Didžiosios Kunigaikštystės socialinės, politinės ir mentalinės kultūros dalis, bet ir kaip universalūs viduramžių, naujųjų bei naujausiųjų laikų kultūros sandai. Dėl to, pagal galimybes, bus nagrinėjami plačiame Vakarų, Vidurio ir Rytų Europos areale. Atsižvelgiant į vienos ar kitos problemos specifiką (pvz., per teisinės archeologijos prizmę parodant kaip transformuojasi bausmių vykdymo priemonių naudojimo teisinis reglamentavimas ir samprata visuomenėje, atskleidžiant dokumentų nomenklatūros problemas, aiškinantis lotyniškojo kursyvo tendencijas atskirose aplinkose ir asmens rankos mastu bei kt.) tyrimas bus vykdomas ilgalaikių socialinių, politinių procesų kontekste. Gauti rezultatai bus įtraukti į Europos visuomenės mentaliteto ir kultūros istorijos vėlyvaisiais viduramžiais, naujaisiais laikais tyrimų lauką. Kadangi tokio pobūdžio tyrimų vis dar labai stinga, šios programos rezultatai yra svarbūs ne tik Lietuvos, bet ir Vakarų bei Vidurio Europos istorijai. Jų dėka išryškės Lietuvos Didžiosios Kunigaikštystės kultūrinė specifika vėlyvųjų viduramžių ir naujųjų laikų Europos kontekste.

**Tyrimo metodai**: universalioji paleografinė analizė, analitinis, aprašomasis, lyginamasis, sintetinis, statistinis, chronologinis.

**Bendros temos:**

LDK sfragistikos duomenų bazės kaupimas (pagal galimybes dalyvauja visi programos dalyviai), apdorojimas ir jos pagrindu teminių leidinių rengimas. Ilgalaikis projektas, su galimybe pratęsti ateityje. Šiame etape bus suformuota bazės sistema, ji pradedama pildyti. Numatoma parengti vieną teminį leidinį.

Pagalbinių istorijos mokslų vadovėlio/ mokymo priemonių parengiamieji darbai. Darbai bus realizuojami rengiant teminius seminarus.

**Individualios temos:**

**Programoje, pagal pagalbinių istorijos mokslų nomenklatūrą, plėtojami du teminiai korpusai.** I- asis **-** *kalba, raštas, rašytinės praktikos* (paleografija, diplomatika, bibliografija, archeografija, tekstologija); II-asis – *daiktai / priemonės/ atvaizdai, ženklai, simboliai ir prasmės*(teisinė archeologija, sfragistika, heraldika, genealogija).

**I-asis korpusas - *kalba, raštas, rašytinės praktikos*** (paleografija, diplomatika, bibliografija, archeografija, tekstologija)

Tema – ***Lotyniškojo kursyvo raida Lietuvos Didžiojoje Kunigaikštystėje XV–XVIII a. chronologiniu, lokaliniu ir bendraeuropiniu aspektais***.

Tyrimo tikslas – analizuoti lotyniškojo kursyvo kaitos tendencijas LDK atskleidžiant galimus jo raidos skirtumus įvairiose aplinkose. Tyrime plėtojamų krypčių pasirinkimą lėmė ir nūdienos paleografijoje plėtojamos kryptys susiję su atskirose aplinkose vartoto lotyniškojo kursyvo pokyčiais (pvz., T. Frenz, Zimmerhackl H.) bei pastaruoju metu itin aktualizuotais asmens autografo tyrimais. Apimami įvairiai plunksną valdžiusių sekretoriais ar raštininkais buvusių ir jais nebuvusių asmenų autografų tyrimai (M. Wagendorfer, J. Słowiński, R. Čapaitė). Šios programos ribose apimamos dvi kryptys. Pirmoji – analizuojant LDK vienuolynuose XV a. vartotą lotyniškąjį raštą, tyrimas bus praplėstas įtraukiant antrąją lotyniškojo rašto šaką, t. y. kodeksų raštą. Tai aktualu svarstant LDK veikusių vienuolynų (pvz., pranciškonų) kultūrinį potencialą. Tyrimas bus vykdomas Vakarų ir Vidurio Europos lotyniškojo kodeksų rašto raidos kontekste. Antroji kryptis – XVI-XVII a. raštingo asmens rankos (autografo) ir raštininko ar sekretoriaus rankos koreliacija to laiko lotyniškojo kursyvo raidos kontekste. Šis tyrimas aktualus tiek kalbant apie LDK vartoto gotikinio ir humanistinio kursyvo tendencijas lotyniškojo kursyvo raidos Vakarų ir Vidurio Europos kontekste, tiek aiškinantis Lietuvos didikų ir didikių gebėjimą valdyti plunksną ir gautus rezultatus lyginant su jų amžininkų autografais.

Atsiskaitoma pagal mokslo darbuotojo pareigybinius reikalavimus. Priklausomai nuo straipsnio temos ir apimties per programos trukmės laiką planuojama publikuoti 4–5 straipsnius. Iš pirmosios temos atsiskaitoma straipsniais. Iš antrosios – straipsniais bei planuojama parengti šaltinių publikaciją *Lietuvos Didžiosios Kunigaikštystės didikų autografai XV pabaiga – XVI a.* (darbinis pavadinimas) su dalykiniu įvadu. Taip pat planuojama dalyvauti dviejuose ar trijose tarptautinėse ar regioninėse konferencijose perskaitant pranešimus bei jas organizuoti.

**Tema – *Kirilika Lietuvos didžiojo kunigaikščio kanceliarijoje XV a. pabaigoje – XVI a. pirmoje pusėje***.

Tyrimo tikslas Tyrimas apims Aleksandro Jogailaičio ir Žygimanto Senojo valdymo laikotarpį (1492–1544 m.). Chronologinė tyrimo apibrėžtis pasirinkta atsižvelgiant į žymiai gausesnę nei anksčiau Lietuvos didžiojo kunigaikščio kanceliarijos produkciją. Tyrimui reikalingi šaltiniai (juridinio pobūdžio dokumentų originalai ir nuorašai, dalykinė korespondencija, juodraščiai), saugomi Lietuvos (Lietuvos mokslų akademijos Vrublevskių biblioteka, Lietuvos nacionalinės Martyno Mažvydo biblioteka, Lietuvos valstybės istorijos archyvas, Vilniaus universiteto biblioteka), Lenkijos (Varšuvos nacionalinėje biblioteka, Varšuvos Senųjų aktų archyvas, Kunigaikščių Čartoryskių vardo biblioteka Krokuvoje, Krokuvos nacionalinis archyvas, Baltarusijos (Baltarusijos nacionalinis istorijos archyvas), Rusijos (Rusijos valstybinė biblioteka, Rusijos valstybinis senųjų aktų archyvas), Ukrainos (Ukrainos centrinis valstybinis istorijos archyvas) archyvuose ir bibliotekose. Lietuvos didžiojo kunigaikščio kanceliarijoje vartota kirilika kaip atskiras, savą problematiką turintis tyrimo objektas paleografiniu aspektu iki šiol nuodugniau nebuvo analizuota. Šiuolaikinėje istoriografijoje XV a. pabaiga – XVI a. pradžia siejama su pokyčiais Lietuvos didžiojo kunigaikščio kanceliarijoje vartotoje kirilikoje – pusustavio rašto tipą išstūmė greitraštis (S. Pamerneckis). Planuojamas tyrimas leistų detaliau pažvelgti į šį menkai ištirtą procesą.

Sąlygiškai galima išskirti dvi grupes darbų, skirtų Lietuvos Didžiojoje Kunigaikštystėje XV–XVI a. vartotai kirilikai. Pirmoji grupė – įvairaus pobūdžio (nuodugnūs ar mažiau nuodugnūs) kirilikos, kuria parašytas vienas ar kitas šaltinis, tyrimai. Jie susiję su šaltinių publikavimu ir yra sudėtinė šaltinio aprašo dalis. Antai lietuvių istorikai E. Gudavičius ir S. Lazutka atliko Pirmojo Lietuvos Statuto nuorašų paleografinę analizę. Jų uždavinys buvo kuo autentiškiau atkurti Pirmojo Lietuvos Statuto originalo tekstą, nustatyti nuorašų atsiradimo laiką ir vietą. Minėti mokslininkai įvairių Lietuvos Didžiosios Kunigaikštystės rankraštinių šaltinių pagrindu sudarė kirilinių raidžių lenteles, iš kurių galima spręsti apie skirtingus kirilinių raidžių rašymo variantus Lietuvos Didžiojoje Kunigaikštystėje 1529–1592 m. laikotarpiu.

Antroji grupė – mokomosios priemonės. S. Pamerneckis prieš dešimtmetį parengė mokomąją knygą, skirtą Lietuvos Didžiosios Kunigaikštystės rusėniškajai paleografijai. Panašaus pobūdžio darbus per pastaruosius kelis dešimtmečius yra parengę baltarusių istorikas A. Hruša ir lenkų istorikas Kr. Pietkiewiczius.

**Tyrimo tikslas:** Lietuvos didžiojo kunigaikščio kanceliarijoje XV a. pabaigoje – XVI a. pirmoje pusėje vartotos kirilikos paleografinis ištyrimas. Ketinama tirti raidžių pokrypio tendencijas, raidžių rašymo būdą ir pavidalus, grafinį ritmą ir tempą, dekoro elementus.

**Uždaviniai:** 1) dalykinės literatūros ir metodikos įvaldymas; 2) Lietuvos didžiojo kunigaikščio kanceliarijoje XV a. pabaigoje – XVI a. pirmoje pusėje vartotos kirilikos paleografinė analizė ir charakteristika.

**Tyrimo metodai:** išplėstinė paleografinė analizė.

**Atsiskaitymas:** už darbą programoje ketinama atsiskaityti pagal pareigybinius reikalavimus. Priklausomai nuo straipsnio temos ir apimties per programos trukmės laiką planuojama publikuoti 1–2 straipsnius. Ketinama parengti straipsnių ciklą arba platesnę studiją, kurioje būtų pristatyti atlikto tyrimo rezultatai.

**Tema *– Vilniaus pilies teismo aktai XVIII amžiuje***.

Tyrimo tikslas:sistemingai ištirti XVIII amžiaus Vilniaus pilies teismo raštinės darbo organizavimo tvarką ir apibūdinti jos parengtą produkciją diplomatikos aspektu. Tema itin aktuali keliais aspektais. Pirma – tyrimas leidžia atskleisti pokyčius Lietuvos teisėje, t. y. pokyčius teismo dokumentų repertuare (kai kurie dokumentai prarado savo reikšmę, atsirado nauji, kurių nenumatė Trečiasis Lietuvos Statutas) ir jų įvardijime; pokyčius teismų raštvedyboje – formavosi naujos knygų serijos ir nauja dokumentų archyvavimo tvarka, tai susiję su modernėjimo praktikomis. Antra, tokie tyrimai reikšmingi metodiniu aspektu: jie gali padėti sukurti teismų knygų ir įrašų juose analizės būdus (t. y. metodikos kūrimas). Tyrimo objektas: Vilniaus pilies teismo raštinė ir jos XVIII a. parengta produkcija. Laikotarpis yra pakankamas reprezentatyvioms išvadoms padaryti, pokyčiams raštvedyboje atskleisti.

Atsiskaitymas **–** planuojama parengti 9–10 autorinių lankų monografiją preliminaria tema*Vilniaus pilies teismo aktai XVIII amžiuje*. Numatoma pagal galimybes dalyvauti konferencijose su pranešimais ir skelbti straipsnius rengiamos monografijos tema. Priklausomai nuo straipsnio temos ir planuojami publikuoti 4–5 straipsnius..

Tema – ***Lietuvos istorijos bibliografijos* rengimas**.

Numatoma tęsti Lietuvos bibliografijos sudarinėjimą, apimant 2007 ir vėlesnių metų bibliografiją.

Atsiskaitoma pagal LII pareigybinius reikalavimus.

**II-asis korpusas – daiktai / priemonės/ atvaizdai, ženklai, simboliai ir prasmės** (teisinė archeologija, sfragistika, heraldika, veksilologija, genealogija, filigranistika).

**Tema** – ***Lietuvos Didžiosios Kunigaikštystės kilmingųjų heraldika, sfragistika ir genealoginė savimonė***.

Tikslas – vykdyti Lietuvos Didžiosios Kunigaikštystės kilmingųjų heraldikos, sfragistikos ir genealoginės savimonės tyrimus.

Tyrimas bus vykdomas dviem kryptimis. Nagrinėjant pirmąją, dėmesys bus skiriamas aukščiausiems valstybės pasaulietiniams ir bažnytiniams dignitoriams (pirmiausiai akcentuojant Vilniaus vaivadų ir vyskupų herbus, ypač herbinius antspaudus, taip pat didžiuosius kanclerius, etmonus ir maršalus). Šie tyrimai padės atskleisti, kaip laikui bėgant keitėsi tas pačias pareigas užėmusių didikų herbinė, sfragistinė reprezentacija, asmeninės intencijos ir genealoginės savimonės (ne)demonstravimo reikšmė. Kol kas tik pavieniai atvejai yra sulaukę tyrėjų (A. Railaitė-Bardė, dėmesio, J. Liškevičienė). Genealoginė savimonė atsiskleis tiriant pareigūnų antspaudus su jungtiniais herbais. Pareigūnų naudotos heraldikos ir sfragistikos tyrimai leis daryti apibendrinamąsias įžvalgas ne tik apie aukščiausių pasaulietinių bei bažnytinių dignitorių minimos reprezentacijos panašumus ir skirtumus, bet ir sudarys sąlygas gilintis į atskirų personalijų, jų giminių heraldikos, sfragistikos ir genealogijos ypatumus (esant pakankamam šaltinių kiekiui, į tai bus žiūrima per šeimos, giminės prizmę). Istoriografijoje iki šiol neturime išsamių dvasininkų ar religinių institucijų heraldikos tyrimų ar juo labiau sintetinio veikalo, skirto Lietuvos Didžiosios Kunigaikštystės heraldikai. Tuo tarpu Lenkijoje šie tyrimai jau yra pasistūmėję į priekį (M. Hlebionak, P. Pokora, P. Stróżyk, K. Skupieński). Tyrinėtojai (M. Antoniewicz, E. Rimša, A. Railaitė-Bardė) dėmesį atkreipė tik kai kurių Lietuvos Didžiosios Kunigaikštystės vyskupų ar institucijų heraldikos ypatumus. Gilinimasis į vyskupų heraldiką taip pat atvers galimybę žvalgomiesiems mūsų istoriografijoje beveik netyrinėtos bažnytinės (ekleziastinės) heraldikos tyrimams ir įgalins lyginamąją analizę europiniame kontekste.

Antroji tyrimų kryptis apims platesnę Lietuvos Didžiosios Kunigaikštystės kilmingųjų antspaudų analizę. Bus renkama įvairaus rango ir įvairias pareigybes užimančių kilmingų vyrų ir moterų antspaudų duomenų bazė, kuri bus rengiama publikacijai. Prioritetinis dėmesys bus skiriamas herbiniams antspaudams su jungtiniais herbais. Pagal galimybes, randant pakankamą šaltinių bazę, svarstytinas atskirų asmenų ar giminių išsamesnis heraldikos tyrimas. Akcentuotina, kad nemaža dalis kilmingųjų antspaudų yra sunykę. Vienų herbinė ir sfragistinė informacija yra prarasta galutinai (dėl natūralių dėvėjimosi, aplinkos poveikio ar žmogiškųjų faktorių), kitų – minima informacija dar gali būti išgauta. Dėl prastos antspaudų fizinės būklės, kuomet šiuose šaltiniuose naudojami herbai (juose vaizduojamos herbinės figūros ir kiti heraldikos elementai) tampa sunkiai identifikuojami, įprastas tokių antspaudų publikavimas netenka prasmės. Tokiais atvejais tėra vienintelė galimybė – darbas su antspaudų originalais ir išsamus jų aprašo skelbimas, kuris įgalina kitus tyrėjus susipažinti ir naudotis šia šaltinių baze.

Atsiskaitoma pagal pareigybinius mokslo darbuotojui taikomus reikalavimus. Priklausomai nuo straipsnio temos ir apimties per programos trukmės laiką planuojama publikuoti 4–5 straipsnius. Pagal galimybes planuojama dalyvauti konferencijose. Ketinama parengti Lietuvos Didžiosios Kunigaikštystės kilmingųjų antspaudų šaltinių publikaciją su dalykiniu įvadu.

Tema **– *Vilniaus magdeburginis vaito-suolininkų teismas – bausmės, jų vykdymo priemonės, simboliai, ceremonijos (XVII a. antra pusė – XVIII a.)***.

Tyrimo tikslas: remiantis teisinės archeologijos (arba – mokslo apie valdžios ir teisės ženklus) principais, analizuoti Vilniaus vaito-suolininkų teismo veiklą XVII a. antroje pusėje – XVIII a. Pagrindinis dėmesys bus skiriamas teisinės archeologijos objektams: šio teismo naudotoms bausmių vykdymo priemonėms, jų naudojimo teisiniam reglamentavimui, funkcijoms, išvaizdai, simbolinėms reikšmėms. Taip pat teismo ir bausmių vykdymo ceremonijoms. Greta to atliktas tyrimas leistų susipažinti su vieno iš magdeburginių teismų kasdienybe, magdeburginės teisės recepsija ir adaptacija vietos sąlygoms, konkrečiomis vietinės teisės įtakomis, teismo proceso organizavimu, bausmių spektru bei kriminogenine situacija to meto sostinėje. Tyrimo aktualumas: istoriografijoje praktinė šios institucijos veikla yra mažai tyrinėta.

Teorinė prieiga – Teisinė archeologija kaip atskiras mokslas atsirado XIX a. II pusėje. Termino *Rechtsarchäologie* autorius vokietis K. von Amira. Jo darbus, kuriuose buvo suklasifikuoti tyrimo šaltiniai ir aptarti tyrimo metodai, XX a. viduryje publikavo C. Schwerin. Pagrindinis teisinės archeologijos tikslas - tirti objektų (materialių ir nematerialių) teisinę reikšmę taip atkuriant teisinę tikrovę ir teisės normas. Šiuo požiūriu ji papildo teisės istorijos žinias, kurios pirmiausia remiasi rašytinių šaltinių vertinimu. P. E. Schramm siekė parodyti simbolių, liturginių ceremonijų, gestų ir vaizdų, kaip svarbių politinės istorijos šaltinių, svarbą. Jeigu vokiška teisės archeologijos mokykla daugiau dėmesio skyrė materialių objektų tyrimams, klasifikacijai, tai prancūziška koncentravosi į simbolinių reikšmių analizę (M. Chassan). Vokišką teisinės archeologijos sampratą XX a. 8 deš. perėmė Poznanės universitetas, konkrečiai W. Maisel. Dabar darbus ten tęsia A. Gulczynski. Teisiniam simbolių ir ceremonijų aspektui daugiau dėmesio skyrė A. Gieysztor. Tuo tarpu Vokietijoje per pastaruosius kelis dešimtmečius greta teisinės archeologijos kaip atskiri mokslai buvo išskirti teisinė ikonografija ir teisinė etnologija (H. Luck, G. Kocher), kas anksčiau buvo laikyta tik teisinės archeologijos dalimi.

Kitokią sampratą teisinė archeologija (*Legal Archaeology*) įgijo JAV ir Didžiojoje Britanijoje. Teisės archeologija ten yra teisės mokslo sritis, susijusi su išsamia konkrečių bylų analize ir istorine rekonstrukcija. Tiriamas istorinis ir socialinis kontekstas, kuriame buvo priimtas konkretus teismo sprendimas (J. Maute). Kartais šiai krypčiai yra priskiriami ir prancūzų istoriko M. Foucault darbai.

Vykdomas tyrimas remsis vokiškąja teisinės archeologijos mokykla.

Atsiskaitoma pagal LII pareigybinius reikalavimus. Priklausomai nuo straipsnio temos ir apimties per programos trukmės laiką planuojama publikuoti 4–5 straipsnius. Planuojama pagal galimybes kasmet dalyvauti bent vienoje konferencijoje su pranešimu, kurio pagrindu vėliau būtų publikuojamas straipsnis. Kasmet paskelbti 1-2 straipsnius arba nedidelės apimties šaltinių publikacijas recenzuojamuose leidiniuose.

Tema – ***Žemaitijos teismų antspaudai (XVI – XVIII a.)***.

Tyrimo tikslas: parengti Žemaitijos teismų antspaudų katalogą. Tyrimo aktualumas: priemonė padėsianti plėtoti LDK teismų antspaudų tyrimus.

**Numatoma:**

Parengti ir paskelbti ne mažiau kaip 15straipsnių.

Parengti monografiją:

*Vilniaus pilies teismo aktai XVIII amžiuje*. Pavadinimas preliminarus (A. Stankevič)

Parengti albumą su dalykiniu įvadu *Lietuvos Didžiosios Kunigaikštystės didikų autografai XVI a.* (R. Čapaitė)

Parengti Lietuvos Didžiosios Kunigaikštystės kilmingųjų antspaudų šaltinių publikaciją su dalykiniu įvadu (A. Railaitė-Bardė)

Katalogą „Žemaitijos teismų antspaudai XVI-XVIII a.“ (G. Zujienė)

2 tomų leidinys: 1-mas tomas straipsnių rinkinys pagal konferencijos *Joachimas Lelevelis ir istorinius šaltinius padedančių pažinti mokslų praeitis, ateitis, dabartis* medžiagą; 2-as skirtas J. Lelevelio problematikai. (Tarptautinė redkolegija)

Surengti 3 temines (pagal galimybes tarptautines ar regionines) konferencijas, į kurias būtų kviečiami ir kitų sričių tyrėjai bei tris seminarus. Seminarai būtų sritiniai, skirti atskirų pagalbinių istorijos mokslų problematikai.

Turint omenyje, kad 1822 m. Vilniuje J. Zawadskio spaustuvėje buvo išspausdintas Joachimo Lelevelio pagalbiniams istorijos mokslams skirtas vadovėlis *Nauki dające poznawać żrzódła*, Lietuvos istorijos institute 2022 m. birželio mėnesį bus surengta dviejų dienų tarptautinė konferencija. Pavadinimas – *Joachimas Lelevelis ir istorinius šaltinius padedančių pažinti mokslų praeitis, ateitis, dabartis*.

Pagal galimybes numatoma skaityti viešas paskaitas iš nagrinėjamos temos bei bendrauti su žiniasklaida. Ne tik mokslinei bendruomenei, bet ir plačiajai visuomenei bus detaliau pristatomi minėtų mokslų tyrimo objektai (pvz., teisinį krūvį turintys objektai, simboliai ir ceremonijos ir kt.), jų raidos dėsningumai bei ypatumai, funkcionavimas vieno ar kito laikotarpio visuomenėje.

**Bibliografija**

Amira K., *Rechtsarchäologie*, Berlin, 1943.

Antoniewicz M., Manifestacja genealogiczna w herbie złożonym biskupa Pawła Olgimunta księcia Holszańskiego, *Prace Naukowe WSP w Częstochowie. Zeszyty Historyczne*, zeszyt 4, Częstochowa, 1997, s. 387–435.

Chassan M. Essair sur la simbolique du droit, Paris, 1974.

1. Čapaitė R., Boguslavo Radvilos autografas XVII a. lotyniškojo kursyvo kontekste, *Lietuvos istorijos metraštis 2020/2*, Vilnius, 2020, p. 5–40.
2. Čapaitė R., Lotyniškojo kursyvo įvairovė Lietuvos Didžiojoje Kunigaikštystėje asmens autografo aspektu (XV a. paskutinysis ketvirtis – XVI a.), *Ženklai, simboliai, prasmės. Lietuvos Didžiosios Kunigaikštystės tyrimai pagalbinių istorijos mokslų aspektu*: mokslinių straipsnių rinkinys, sud. Rūta Čapaitė, Gitana Zujienė, Vilnius, 2019, p. 185–239.
3. *Dyplomatyka staropolska*, pod redakcją Tomasza Jurka, Warszawa, 2015.
4. Frenz Thomas, Das Eindringen humanistischer Schriftformen in die Urkunden und Akten der päpstlichen Kurie im 15. Jahrhundert, Teil 1: *Archiv für Diplomatik****.****Schriftgeschichte****,****Siegel- und Wappenkunde*, 1973, t. 19, p. 287–418.
5. Frenz Thomas, Das Eindringen humanistischer Schriftformen in die Urkunden und Akten der päpstlichen Kurie im 15. Jahrhundert, Teil 2: *Archiv für Diplomatik****.*** *Schriftgeschichte****,*** *Siegel- und Wappenkunde*, 1974, t. 20, p. 384–506.

Gieysztor A., „Ornamenta regia“ w Polsce XV wieku, *Sztuka i ideoligia XV wieku*, Warsawa, 1978, p. 155-163.

1. Груша А. І., *Беларуская кірылічная палеаграфія: Вучэбны дапаможнік для студэнтаў гістарычнага факультэта*, Мінск: БДУ, 2006.
2. Gudavičius E., *Lietuvos akto promulgacijos kelias: nuo Vytauto kanceliarijos iki Lietuvos Metrikos*. Mokslinė studija, Vilnius, 2006.

Hlebionak M., Infuła i korona. Kilka uwag o pieczęciach Karola Ferdynanda Wazy, *Śląski Kwartalnik Historyczny "Sobótka"*, R. 73, Nr 1, 2018, s. 7–34.

1. Hochedlinger M., *Aktenkunde. Urkunden- und Aktenlehre der Neuzeit* (= *Oldenbourg Historische Hilfswissenschaften*), Wien, 2009.
2. Kocher G., *Zeichen und Symbole des Rechts. Eine historische Ikonographie*, München, 1992.
3. Liškevičienė J., *XVI–XVIII amžiaus knygu grafika: herbai senuosiuose Lietuvos spaudiniuose*, Vilnius, 1998.
4. Łosowski J., *Kancelaria grodzka chełmska od XV do XVIII wieku. Studium o urzędzie, dokumentacji, jej formach i roli w życiu społeczeństwa staropolskiego*, Lublin, 2004
5. Łosowski J., Osiągnięcia i potrzeby w zakresie badań nad dziejami kancelarii sądów i urzędów szlacheckich oraz wiejskich w dawnej Polsce*, Belliculum diplomaticum* IV Thorunense, pod redakcją W. Chorążyczewskiego i J. Tandeckiego, Toruń, 2011, p. 95–111.
6. Lück H., Was ist und was kann Rechtsarchäologie?, *Denkströme,* 2012, 8, s. 35-55.
7. Maisel W., Archeologia prawna Polski, Warszawa, 1982.
8. Maisel W., Archeologia prawna Europy, Warszawa, 1989.
9. Maute J., Response: The Values of Legal Archaeology, Utah, 2000.
10. Pamerneckis S., *Lietuvos Didžiosios Kunigaikštijos rusėniškoji paleografija. Mokomoji knyga*, Vilnius, 2012.
11. Pietkiewicz K. P., *Cyrilica: Skrypt do nauki odczytywania pisma staroruskiego i rosyjskiego dla studentów archywistyki*, Poznań, 1996.
12. Pietkiewicz K. P., *Paleografia Ruska*, Warszawa, , 2015.
13. *Pirmasis Lietuvos Statutas*, t. 1, d. 1: *Paleografinė ir tekstologinė nuorašų analizė* = *Палеографический и текстологический анализ списков*, parengė S. Lazutka, E. Gudavičius, Vilnius, , 1983.

Pokora P., Typologia i nazewnictwo pieczęci biskupich, *Dawne pieczęcie. Typologia - metody badań - interpretacje*, pod red. Zenona Piecha, Warszawa, 2015, s. 145–196.

1. Railaitė A., Kodėl Alberto Goštauto jungtiniame herbe nėra dvigalvio erelio?, Jaunųjų mokslininkų darbai. 2007, Nr. 3 (14), p. 13-20.
2. Railaitė-Bardė, Agnė. *Origo et arma. Kilmė ir herbas Lietuvos Didžiojoje Kunigaikštystėje XVI–XVIII amžiuje*, Vilnius: Lietuvos istorijos instituto leidykla, Vilnius, 2020.

Rimša, Edmundas. Ecclesiastic Heraldry. *Heraldry. Past to Present*, Vilnius: Versus Aureus, 2005, p. 141–162.

Schramm P. E., Herrschaftszeichen und Staatssymbolik*,* Stuttgart, 1954.

Schramm P. E., Mütherich F., Denkmale der deutschen Könige und Kaiser, Prestel, 1962.

Skupieński, Krzysztof; Weiss, Anzelm. *Polska heraldyka kościelna. Stan i perspektywy badań*, Warszawa: Wydawnictwo Dig, 2004.

Słowiński J., Dawna sztuka pisania a możliwości identyfikacji pisma, *Kultura piśmienna średniowiecza i czasów nowożytnych. Problemy i konteksty badawcze = Written Culture of the Middle Ages and of Modern Times. The Researchh Problems and Contexts,* redakcja naukowa = edited by Piotr Dymmel, Barbara Trelińska, seria *Res historica*, zeszyt 3, Lublin: Wydawnictwo Uniwersytetu Marii Curie-Skłodowskiej, 1998, s. 209–219.

Słowiński Jan, Probationes pennae jako źródło w badaniach paleograficznych*, Venerabiles, nobiles et honesti. Studia z dziejów spoleczeństwa Polski średniowiecznej*, red. Danuta Murawska, Toruń: Wydawn. Uniwersytetu Mikołaja Kopernika, 1997, s. 539–551

1. Stankevič A., Teisminių dokumentų įvardijimai Trečiajame Lietuvos Statute ir jų raidos bruožai, *Lietuvos istorijos metraštis* *2018/2*, Vilnius, 2019, p. 31–53.

Stróżyk, Paweł. Klasyfikacja pieczęci benedyktyńskich i cysterskich z ziem polskich, *Dawne pieczęcie. Typologia - metody badań - interpretacje*, pod red. Zenona Piecha, Warszawa, s. 197–206.

Valikonytė Irena, Teismo dokumentų Lietuvos Metrikoje repertuaras: rašto ir teisinės kultūros aspektai Lietuvos Didžiojoje Kunigaikštystėje XVI a. pirmojoje pusėje, *Istorijos šaltinių tyrimai*, t. 2, sudarė Artūras Dubonis, Vilnius, 2010, p. 109–127.

Wagendorfer M., *Die Schrift des Eneas Silvius Piccolomini*, *Studi e steti*, vol. 441, Città del Vaticana: Biblioteca Apostolica Vaticana, 2008.

1. Zimmerhackl H., Das Eindringen humanistischer Schriftformen in die Dokumentarschrift der kommunalen Behörden der Emilia Romagna im 15 Jahrhuntert, *Archiv für Diplomatik****.****Schriftgeschichte****,*** *Siegel- und Wappenkunde*, 1999, Bd. 45, Teil. I, S. 119–333.
2. Zimmerhackl H., Dokumentation der humanistischen Schriftentwicklung in den kommunalen Behörden von Bologna, Modena und Reggio Emilia im 15. Jahrhundert, *Archiv für Diplomatik****.****Schriftgeschichte****,*** *Siegel- und Wappenkunde*, 2000, t. 46, p. 225–544.